J. Danko, poslanec: (2001-10-25):
Ale musíme si uvedomiť, že dnes po 11. septembri NATO  musí prehodnotiť, a tým pádom aj  my, zaradenie  terorizmu, pretože to, čo sa stalo v Spojených štátoch amerických, celkom evidentne vedie k vojenskej odpovedi. Spojené štáty sú vo vojnovom stave, Veľká Británia je vo vojnovom stave, nemôžme sa tváriť, že toto nie je vojenské ohrozenie, keď sa vojensky na to reaguje. Má to dosah  aj na celkovú koncepciu rozvoja ozbrojených síl, pretože ak sa prijme, že je to vojenské ohrozenie aj u nás, musíme reagovať pri štruktúre tvorby našich ozbrojených zložiek a musíme vytvárať tie jednotky, také jednotky, ktoré na tento typ ohrozenia budú reagovať. Čiže celkom logicky predpokladám, že budeme musieť skôr alebo neskôr, pán minister, aj Model ozbrojených síl 2010 doplniť o koncepciu špeciálnych, nazvime ich, ako chceme, ale vieme, čo myslíme, špeciálnych jednotiek, ktoré budú používané na takéto účely, buď individuálne, alebo v rámci kolektívneho nasadenia ako budúcich členov NATO. Dámy a páni, čiže ja by som to nedramatizoval, je to teraz nevojensky, nechajme to tak. Sami autori deklarujú, že to je dokument, ktorý sa pravidelne bude prehodnocovať, bude sa dopĺňať, čiže pri ďalšom to prehodnotia  lepší odborníci, ako som ja a nech zvažujú doplnenie a aké dôsledky pre ozbrojené sily Slovenskej republiky z toho budú vyplývať. Dámy a páni, myslím si, že tento druh ohrozenia, ktorý nám teraz hrozí, budem citovať  Simona Peréza, to je podpredseda vlády a minister zahraničných vecí štátu Izrael, ktorý nedávno pre naše médiá v interview povedal, že mení sa situácia, pretože dnes máme armády, ktoré nemajú nepriateľa, máme ohrozenia, na ktoré nemáme armády. Je to povedané hutne a je to povedané, myslím si, výstižne. To nás teraz čaká. A toto sa musí teraz definovať. Vojenský konflikt v Afganistane prehovorí k tomu, ako to bude svet definovať a ako na to budeme reagovať pri konštrukcii samotných armád. Dámy a páni,  na záver prikláňam sa, alebo ešte raz hovorím, že za dokument Vojenská stratégia Slovenskej republiky zahlasujem. Ďakujem za vám pozornosť. (Potlesk.) I. Presperín, podpredseda NR SR: Ďakujem. Ešte sú faktické poznámky k vášmu vystúpeniu, posledná je pani poslankyňa Dubovská. Končím možnosť prihlásiť sa s faktickou poznámkou. Prvá pani poslankyňa Belohorská, nech sa páči. I. Belohorská, poslankyňa: Ďakujem pekne. Chcela by som sa pristaviť pri tom, ako pripomenul pán poslanec Danko, že tu chýba predseda Rady obrany štátu premiér tohto štátu. Myslím si, že  veľmi ťažko môže chodiť tento človek v reprezentácii Slovenska na rokovanie do Bruselu, keď nie je zvedavý na diskusiu, ktorá okolo takéhoto závažného bodu je práve v parlamente. Takisto si myslím, že by bolo veľmi dôležité, keby pri tejto diskusii bola prítomná aj ministerka financií, pretože ak napríklad  hovoril pán poslanec Danko o tom, že tento rok sa  naplnili tie počty približne len z jednej tretiny, tak práve možno jeden z týchto dôvodov je aj dôvod finančný, pretože ak sa  do armády dostanú tie isté prostriedky, ktoré sa dostali, povedzme, pred rokom alebo dvomi rokmi, nestačí to vykryť ohromný finančný inflačný nárast na ministerstvo obrany. Na naštartovanie novej bezpečnostnej stratégie určite bude treba podstatne viacej zdrojov, ako ministerstvo bude mať v rozpočte schválené. Veľmi správne podotkol pán poslanec aj otázku terorizmu, myslím si, že mala byť táto bezpečnostná stratégia spracovaná ešte aj vzhľadom na nedávne udalosti. A treba poznamenať, škoda, že tu neodznela informácia, že aj Parlamentné zhromaždenie  NATO na svojom zasadaní teraz v Ottawe prijalo veľmi závažný dokument a vlastne bol to nosný  dokument ohľadom rizík medzinárodného terorizmu a všetkých ostat-ných nových tendencií, ktoré sú v bezpečnostnej situácii. I. Presperín,  podpredseda NR SR: Pán poslanec Drobný.